Diari Oficial de la Generalitat Valenciana


Sumari del DOGV 3212, del 27-03-1998 (1998/900508)

ORDRE de 9 de març de 1998, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals i entitats sense intenció de guany que despleguen la Formació de Persones Adultes a la Comunitat Valenciana durant l'exercici 1998.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/03/09/(4)/dof/vci/html**

### Dades del document

Número de DOGV
:   3212

Data del DOGV
:   27-03-1998

Secció del DOGV
:   I. DISPOSICIONS GENERALS

Número del document
:   1998/900508


Data del document
:   09-03-1998

Organisme emissor


Tipus de document
:   Ordre

Correcció d'errades

 Descriptors 

:   * educació d'adults
    * administració local
    * suport econòmic
    * educació
    * educació permanent
    * societat sense fins de lucre

ORDRE de 9 de març de 1998, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals i entitats sense intenció de guany que despleguen la Formació de Persones Adultes a la Comunitat Valenciana durant l'exercici 1998. [1998/X2104]  
La formació de persones adultes necessita, per al compliment dels seus objectius, la participació activa dels agents socials configurats fonamentalment a través de les corporacions locals i les entitats sense intenció de guany que despleguen ensenyaments i activitats formatives i culturals per a la població adulta, de manera que es reforce així l'acció educativa de la xarxa de centres de la Conselleria de Cultura, Educació i Ciència de la Generalitat Valenciana.  
La importància creixent d'aquest sector educatiu es va posar de manifest amb l'aprovació de la Llei 1/95, de 20 de gener, de Formació de les Persones Adultes amb un alt grau de consens entre les diverses forces polítiques representades a les Corts Valencianes. L'aprovació d'aquesta llei, basant-se en els avanços aconseguits fins ara en aquest camp, pot servir per a obrir noves vies per a la formació d'adults, entesa des d'una perspectiva més dinàmica i participativa. Estes vies hauran de ser més específicament concretades en la diversa normativa de desplegament reglamentari de la llei.  
Tanmateix, mentre no s'emprenga el desplegament dels programes formatius a què fa referència l'article 5 de la Llei de Formació de les Persones Adultes i es culmine el desplegament reglamentari d'aquest text legal, la Conselleria de Cultura, Educació i Ciència ha de garantir per a l'exercici 1998 la destinació de fons públics que asseguren una adequada prestació de serveis en aquest camp educatiu per part de les corporacions locals i d'altres entitats col·laboradores sense intenció de guany, i contribuïsquen a atendre parcialment les despeses derivades de la impartició dels actuals programes d'Educació de Persones Adultes, vigents fins l'extinció del títol de Graduat Escolar, tal com es reconeix en la disposició transitòria segona de l'esmentat text legal.   
L'enorme esforç desplegat per les corporacions locals en aquest camp, materialitzat no sols des d'un punt de vista merament econòmic sinó també en una atenció creixent a les necessitats educatives de la població adulta a través d'una major diversificació dels programes formatius, i el necessari reconeixement d'aquest esforç per part de l'administració educativa, ha conduït a consignar, en la Llei de Pressupostos de la Generalitat Valenciana per a 1998, una partida pressupostària d'una quantia important destinada a donar cobertura a esta convocatòria.  
Esta convocatòria preveu, com un dels objectius de la subvenció, el finançament parcial dels cursos de valencià oferts pels programes municipals d'EPA per a la població adulta en el marc del Programa de Promoció dels Coneixements de Valencià en la Població Adulta, en compliment d'allò que disposa la Resolució de 30 de juny de 1994, de l'aleshores conseller d'Educació i Ciència, per a l'aplicació de l'esmentat programa.  
Així mateix, la convocatòria d'enguany continua valorant de nou a les corporacions locals que estan atenent la formació bàsica conduent a l'obtenció del títol de Graduat Escolar dels joves contractats mitjançant la modalitat de contractes d'aprenentatge.  
A més, la convocatòria de 1998 introdueix com a novetat la inclusió, a efectes de subvenció, dels programes formatius que preparen per a l'accés a altres trams del sistema educatiu en l'apartat millor dotat pressupostàriament en la convocatòria: el relatiu al currículum reglat. Esta novetat pretén potenciar i impulsar les actuacions formatives que realitzen en aquest camp les corporacions locals a través dels seus programes municipals d'EPA, atesa la creixent importància de la demanda d'estudis preparatoris per a cursar formació professional reglada o accedir a la universitat, per part de la població adulta.  
Per tot això, en virtut de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria de Cultura, Educació i Ciència, dins dels límits pressupostaris aprovats amb esta finalitat, concedirà ajudes adreçades als encara vigents programes d'Educació de Persones Adultes finançats per les corporacions locals i per les entitats col·laboradores que, sense intenció de guany, desenvolupen igualment activitats d'aquesta modalitat educativa.  
Segon  
1. Les ajudes a què fa referència l'article anterior contribuiran al finançament parcial de les despeses corrents dels encara vigents programes d'Educació de Persones Adultes finançats per les corporacions locals en l'exercici 1998, així com de les despeses derivades de la contractació de personal docent de les entitats privades sense intenció de guany que col·laboren en el desenvolupament d'activitats d'Educació de Persones Adultes en el mateix exercici.  
2. L'import global màxim que podrà assignar-se, en concepte d'estes ajudes, serà de 125.555.442 PTA, i l'abonament es realitzarà a càrrec de la línia de subvenció 4,06 de la secció, servei i programa 19.85.275.62 d'Ensenyament Primari del Pressupost de la Generalitat Valenciana per a 1998.  
3. La quantitat que s'adjudique a cada corporació local o entitat col·laboradora, sumada a tots els altres ingressos que aquesta reba pel mateix concepte i exercici econòmic assenyalats, no podrà ser superior a les despeses que s'efectuen per a l'esmentat programa d'EPA durant 1998.  
Tercer  
S'aproven les bases per les quals es regeix esta convocatòria, incloses com a annex I d'aquesta ordre, i també el model d'instància, inclòs com a annex II, i la resta d'annexos.  
DISPOSICIONS FINALS  
Primera  
Delegar la Direcció General de Centres Docents per a la facultat de concedir o denegar estes ajudes, alhora que autoritzar-la perquè dicte les resolucions i instruccions necessàries per al desplegament i execució d'aquesta ordre.  
Segona  
Contra esta ordre, que posa fi a la via administrativa, la persona interessada podrà interposar, després de la comunicació al conseller de Cultura, Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació, segons allò establit en l'article 58 de la Llei de la Jurisdicció Contenciosa Administrativa, sense perjudici que puga exercir-ne qualsevol altre que estime procedent.  
Tercera  
Esta ordre entrarà en vigor l'endemà de la publicació en el Diari Oficial de la Generalitat Valenciana.  
València, 9 de març de 1998  
El conseller de Cultura, Educació i Ciència,  
FRANCISCO E. CAMPS ORTIZ  
Annex I  
Bases de la convocatòria  
I. Bases per a les corporacions locals  
Primera. Concepte de la subvenció  
Per a les corporacions locals que despleguen a la Comunitat Valenciana durant l'exercici 1998 els programes d'Educació de Persones Adultes encara vigents atenent la disposició transitòria segona de la Llei 1/95, de 20 de gener, de Formació de les Persones Adultes, les ajudes econòmiques aniran destinades al finançament parcial de la despesa derivada de:  
a) La contractació del personal docent encarregat de la impartició de:  
- el currículum reglat de l'EPA, amb inclusió del que desplegue projectes d'alfabetització o d'integració de col·lectius desafavorits i de l'encarregat de la formació bàsica conduent a l'obtenció del títol de Graduat Escolar, dirigida a joves contractats mitjançant la modalitat de contractes d'aprenentatge;  
- els programes formatius que preparen a les persones adultes per a l'accés a altres nivells d'ensenyament reglat del sistema educatiu (formació professional reglada, universitat ...).  
b) La contractació del personal docent dels cursos inclosos en el Programa de Promoció dels Coneixements de Valencià en la Població Adulta.  
c) La contractació del personal que impartisca altres activitats culturals i formatives en el programa d'EPA, sobretot les de formació ocupacional i altres activitats de dinamització sociocultural.  
d) L'adquisició de material educatiu i bibliogràfic i altres despeses corrents ocasionades pel programa d'EPA, especialment les derivades del desplegament de la Programació General Anual, la promoció de l'alfabetització i la integració social, i també la coordinació i vertebració comarcal.  
Segona. Sol·licitants  
1. Podran sol·licitar estes ajudes les corporacions locals que financen totalment o parcial un programa d'EPA a l'àmbit de la Comunitat Valenciana.  
2. Podran rebre subvenció per esta convocatòria les corporacions locals que complisquen els requisits següents  
a) Haver iniciat les activitats d'EPA abans del 31 de gener de 1998 amb la corresponent contractació del personal docent.  
b) Tenir establits ensenyaments reglats d'almenys un dels tres cicles de l'Educació Permanent d'Adults, segons el que preveu l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol); i disposar de l'autorització administrativa corresponent, com a mínim, abans de la finalització del termini de presentació de sol·licituds d'aquesta convocatòria. A aquest efecte, es considerarà equivalent a l'autorització administrativa comptar amb l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del CEVEAD, amb la consegüent concessió per al curs 1997-98.  
c) No haver subscrit conveni de col·laboració per al seu finançament amb la Generalitat Valenciana.  
d) Haver presentat la justificació d'aquest mateix tipus d'ajudes en la convocatòria de l'any anterior, en cas d'haver-ne resultat beneficiàries.  
e) Tenir d'alta en el règim de Seguretat Social que els corresponga, segons la normativa aplicable, la totalitat del personal docent que desplega el currículum reglat de l'EPA i els programes formatius que preparen per a l'accés a altres trams del sistema educatiu.  
3. Addicionalment, en el cas que es despleguen programes de formació bàsica conduents a l'obtenció del títol de Graduat Escolar, dirigida a joves contractats mitjançant la modalitat de contractes d'aprenentatge, caldrà, a més, haver complit l'horari mínim de formació: 6 hores lectives setmanals o 156 hores per cada sis mesos de contracte.  
4. També amb caràcter addicional, en el cas dels cursos de coneixements orals i de coneixements orals i escrits de valencià, cadascun d'estos hauran de complir els requisits següents:  
a) Tenir una dedicació lectiva mínima de 60 hores i ser impartits per professorat en possessió de la titulació adient (llicenciatura en Filologia Valenciana, diploma de Mestre de Valencià o certificat de capacitació). El compliment d'estos requisits haurà de ser comunicat a la Direcció General de Centres Docents per part de la Comissió Tècnica de Coordinació i Seguiment del Programa de Promoció dels Coneixements de Valencià en la Població Adulta, òrgan competent per a realitzar les tasques assignades segons el que disposa l'article 3 de la Resolució de 30 de juny de 1994, del conseller d'Educació i Ciència (DOGV núm. 2.341, de 8 de setembre), per a l'aplicació de l'esmentat programa.  
b) Estar impartits per professorat contractat.  
c) Estar adreçats a població adulta i ser-hi inclosos com una oferta específica del programa d'EPA.  
d) Iniciar-se o haver-se iniciat amb anterioritat a la data de finalització del termini de presentació de sol·licituds d'aquesta convocatòria i ajustar-se als programes de la Junta Qualificadora de Coneixements de Valencià.  
e) Haver comunicat a la Comissió Tècnica de Coordinació i Seguiment del Programa de Promoció de Coneixements de Valencià en la Població Adulta les dades dels cursos programats.  
f) No haver sigut subvencionats per al mateix període en altres convocatòries d'ajudes econòmiques gestionades per la Conselleria de Cultura, Educació i Ciència.  
Tercera. Documentació  
La sol·licitud haurà d'anar acompanyada de la documentació següent:  
1. Certificació de l'acord del ple de la corporació o de l'acord de la comissió de govern, en la qual s'incloga la sol·licitud d'ajuda que es pretén obtenir, a més del compromís de la corporació local de:  
- Sotmetre's a les actuacions de comprovació que puga efectuar la Conselleria de Cultura, Educació i Ciència, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria de Cultura, Educació i Ciència pel que fa a la planificació general que aquesta elabore.  
- Mantenir en funcionament el programa d'EPA durant tot l'exercici 1998.  
2. Certificació del secretari o secretària de l'entitat local on conste l'existència, en els pressupostos de la corporació per a 1998, de quantitats consignades per a l'Educació Permanent d'Adults, amb indicació de les partides, la denominació d'estes i la quantia de què consten, així com el compromís de l'entitat local de no disminuir ni anul·lar esta consignació.  
3. En cas que la gestió de les activitats d'EPA es realitze per mitjà d'organismes autònoms, empreses públiques o altres ens de dret públic dependents de l'entitat local, caldrà aportar certificació del secretari o la secretària de la corporació local on se n'acredite la titularitat respecte dels citats organismes.  
4. Pressupost previst d'ingressos i despeses per al funcionament del programa d'EPA durant l'any 1998, segons el model inclòs com a annex II.a) d'aquesta ordre.  
5. Certificació del secretari o la secretària de l'entitat local en què conste la relació nominal de la plantilla del personal docent que desplega el currículum reglat de l'EPA i/o, si s'escau, els programes formatius que preparen l'accés a altres trams del sistema educatiu durant el curs 1997-98, i també el fet que la totalitat d'aquesta plantilla es troba d'alta en el règim de Seguretat Social que li correspon, segons el model inclòs com a annex II.b) d'aquesta ordre.  
6. Certificació del secretari o la secretària de l'entitat local en què conste la relació nominal de la plantilla del personal que imparteix els cursos de valencià inclosos en el Programa de Promoció dels Coneixements de Valencià en la Població Adulta, així com del personal que imparteix altres activitats culturals i formatives dins del programa d'EPA durant el curs 1997-98, segons el model inclòs com a annex II.c) d'aquesta ordre.  
7. Fotocòpia compulsada de tots els contractes (laborals, de serveis o administratius) realitzats i vigents durant el curs 1997-98, en què es facen constar les hores de contractació setmanal; i, en el supòsit de diferir-hi, les hores de dedicació al programa d'EPA. En el cas de personal funcionari, autònom o altre personal que no tinga contracte escrit, caldrà aportar una certificació del secretari o la secretària de la corporació local acreditativa de les dades sol·licitades. Així mateix, serà exigible esta certificació quan la jornada laboral actual del personal d'EPA diferisca de la que figurava en el contracte, per haver existit d'aleshores ençà modificacions en les condicions de treball.  
8. Fitxa de manteniment de tercers, segons el model inclòs com a annex III d'aquesta ordre. No caldrà aportar-la, quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.  
9. Fitxes individualitzades de dedicació horària del personal docent del programa d'EPA, segons el model inclòs com a annex IV d'aquesta ordre. Només caldrà aportar-la en el cas dels membres que impartisquen més d'una de les activitats següents:  
- Currículum reglat i/o programes formatius que preparen per a l'accés a altres trams del sistema educatiu.  
- Cursos de coneixements orals i/o coneixements orals i escrits de valencià.  
- Altres activitats culturals i formatives.  
Tots els documents que s'hi aporten hauran de ser originals o fotocòpies compulsades.  
II. Bases per a les entitats col·laboradores sense intenció de guany  
Quarta. Concepte de la subvenció  
Per a les entitats sense intenció de guany que despleguen a la Comunitat Valenciana durant l'exercici 1998 els programes d'Educació de Persones Adultes encara vigents, atenent la disposició transitòria segona de la Llei 1/95, de 20 de gener, de Formació de les Persones Adultes, les ajudes econòmiques aniran destinades al finançament parcial de la despesa derivada de la contractació del personal docent que desplega el currículum reglat de l'EPA i del personal que imparteix altres activitats culturals i formatives.  
Cinquena. Sol·licitants  
1. Podran sol·licitar estes ajudes les entitats sense intenció de guany que desenvolupen activitats d'Educació Permanent d'Adults a l'àmbit de la Comunitat Valenciana.  
2. Podran rebre subvenció per esta convocatòria les entitats sense intenció de guany que complisquen els requisits següents:  
a) Acreditar fefaentment la seua condició d'entitat sense intenció de guany.  
b) Haver iniciat les activitats d'EPA abans del 31 de gener de 1998, amb la corresponent contractació del personal docent.  
c) Tenir establit el primer cicle dels ensenyaments d'Educació Permanent d'Adults o disposar d'un informe de la Inspecció educativa, en què es faça constar el desenvolupament regular de la tasca alfabetitzadora. En cas d'impartir a més ensenyaments reglats en el segon i tercer cicle de l'Educació Permanent d'Adults, segons l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol), tenir l'autorització administrativa corresponent, com a mínim, abans de la finalització del termini de presentació de sol·licituds d'aquesta convocatòria. A aquest efecte, es considerarà equivalent a l'autorització susdita la regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del CEVEAD, amb la consegüent concessió per al curs 1997-98.  
d) Quan el programa educatiu es dedique a persones amb discapacitats de diversa mena, disposar d'un informe de la Inspecció educativa en què es faça constar l'adequació o equivalència d'aquest al primer cicle dels ensenyaments d'EPA.  
e) Haver presentat la justificació d'aquest mateix tipus d'ajudes en la convocatòria de l'any anterior, en cas d'haver-ne resultat beneficiàries.  
f) Haver donat d'alta en la Seguretat Social personal docent que desenvolupe el currículum reglat de l'EPA i/o impartisca altres activitats culturals i formatives.  
g) Trobar-se, en el moment de la finalització del termini de presentació de sol·licituds d'aquesta convocatòria, al corrent de les seues obligacions tributàries i de Seguretat Social, segons allò establit per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.  
Sisena. Documentació  
La sol·licitud haurà d'anar acompanyada de la documentació següent:  
1. Certificació de l'acord de l'òrgan de direcció corresponent o certificació del titular de l'entitat, en la qual s'incloga la sol·licitud d'ajuda que es pretén obtenir, a més del compromís de l'entitat de:  
- Sotmetre's a les actuacions de comprovació que puga efectuar la Conselleria de Cultura, Educació i Ciència, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria de Cultura, Educació i Ciència pel que fa a la planificació general que esta elabore.  
- Mantenir en funcionament les activitats d'EPA durant tot l'exercici 1998.  
2. Fotocòpia compulsada de la Targeta de Persones Jurídiques i entitats en general, en què conste el NIF de l'entitat.  
3. Certificat expedit pel Registre d'Associacions o de Fundacions acreditatiu de la inscripció de l'entitat en l'esmentat registre, en cas que es tracte d'una entitat d'aquest tipus; o fotocòpia compulsada de la totalitat dels estatuts de l'entitat, visats pel registre corresponent i on conste explícitament la inexistència d'intenció de guany.  
4. Pressupost previst d'ingressos i despeses per al funcionament de les activitats d'EPA durant l'any 1998, segons el model inclòs com a annex II.a) d'aquesta ordre.  
5. Declaració responsable del titular de l'entitat en què conste la relació nominal de la plantilla del personal docent que desplega el currículum reglat de l'EPA durant el curs 1997-98, així com el fet que la totalitat d'aquesta plantilla es troba d'alta en el règim de Seguretat Social que li correspon, segons el model inclòs com a annex II.b) d'aquesta ordre.  
6. Declaració responsable del titular de l'entitat en què conste la relació nominal de la plantilla del personal que imparteix altres activitats culturals i formatives dins del programa d'EPA durant el curs 1997-98, segons el model inclòs com a annex II.c) d'aquesta ordre.  
7. Fotocòpia compulsada de tots els contractes (laborals o de serveis) realitzats i vigents durant el curs 1997-98 en què consten les hores de contractació setmanal; i, en cas de diferir-hi, les hores de dedicació a les activitats d'EPA.  
8. Fotocòpia compulsada dels TC-1 i TC-2 del mes de gener de 1998 (laborals) i/o, si s'escau, dels rebuts de pagament del Règim Especial de Treballadors Autònoms del mateix mes (autònoms), on conste el personal docent de l'entitat encarregat de les activitats d'EPA.  
9. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.  
10. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries.  
11. Últim rebut de l'Impost sobre Activitats Econòmiques o, si n'hi manca, document d'alta en l'esmentat impost. En cas d'haver-ne estat declarat exempt, caldrà aportar la resolució emesa per l'òrgan corresponent on es reconega l'esmentada exempció.  
12. Relació nominal de les persones matriculades en les activitats reglades i no reglades de l'EPA per al curs 1997-98, en què s'incloga l'edat, el DNI i el nivell instructiu o activitat en què es troben matriculats.  
13. Fitxa de manteniment de tercers, segons el model inclòs com a annex III d'aquesta ordre. No hi caldrà aportar-la, quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.  
Tots els documents que s'hi aporten hauran de ser originals o fotocòpies compulsades.  
II. Bases comunes  
Setena. Formalització  
1. Les sol·licituds s'hauran de formalitzar atenent el model que acompanya, com a annex II, esta convocatòria i anar adreçades a la direcció territorial de Cultura i Educació corresponent.  
2. Les instàncies, juntament amb els annexos i la documentació, es podran presentar a les direccions territorials de Cultura i Educació corresponents o fent servir qualsevol dels mitjans establits en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.  
3. El termini per a la presentació de les sol·licituds serà de trenta dies naturals comptadors des de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini en determinarà automàticament l'exclusió.  
Segons la Instrucció 6/96 de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins el primer dia hàbil següent.  
Vuitena. Tramitació per les direccions territorials de Cultura i Educació  
1. Si després de la recepció de la instància i els documents n'hi manca qualsevol, la direcció territorial de Cultura i Educació corresponent els reclamarà a la corporació local o entitat sol·licitant, per correu certificat i amb justificant de recepció, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar esta incidència, a la Direcció General de Centres Docents, on s'arxivarà sense més tràmit amb la consegüent exclusió de la institució sol·licitant quedarà d'aquesta convocatòria.  
2. Una vegada complets els expedients, la Inspecció educativa emetrà un informe, ajustat al model que li serà tramés per la Direcció General de Centres Docents, sobre els punts següents:  
- Comprovació de les dades aportades per la institució sol·licitant en la instància i, si s'escau, consignació de les dades que han de ser esmenades quant als apartats següents:  
- Nombre de grups, alumnat atès i hores setmanals dels tres cicles d'ensenyament reglat de l'EPA.  
- Personal docent i no docent: titulació, dependència orgànica i temps de dedicació al programa d'EPA.  
- Data d'inici de les activitats per al curs 1997-98.  
- Cursos de coneixements orals i de coneixements orals i escrits de valencià: titulació del personal docent, nombre de cursos i nombre total d'hores de dedicació lectiva als esmentats cursos, per part del personal docent contractat.  
- Compliment dels requisits de la convocatòria per part de l'entitat sol·licitant.  
- Valoració de l'organització i funcionament del centre o programa d'EPA del curs 1997-98.  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, a fi que se'n faça la tramitació corresponent.  
Novena. Proposta de resolució  
1. L'examen i la valoració dels expedients presentats i dels informes emesos per la Inspecció, així com la consegüent proposta de concessió i denegació de les ajudes, correspondran a una comissió composta per:  
Presidenta:  
- La directora general de Centres Docents.  
Vocals:  
- Un inspector o inspectora d'Educació designat/da per la Secretaria General.  
- Un o una representant de la Federació Valenciana de Municipis i Províncies.  
- Un o una representant de la Federació Valenciana d'Associacions d'Alumnes d'EPA.  
- Un o una representant del professorat d'alguna de les organitzacions professionals que integren la Mesa d'Agents Socials per a la Formació d'Adults a la Comunitat Valenciana.  
- Un director o directora de centre d'EPA dependent de la Generalitat Valenciana, designat/da per la Direcció General de Centres Docents.  
- Un o una representant de l'Àrea d'Ordenació, Innovació i Formació Professional de la Direcció General d'Ordenació i Innovació Educativa i Política Lingüística.  
- Un o una representant de l'Àrea de Política Lingüística de la Direcció General d'Ordenació i Innovació Educativa i Política Lingüística.  
- Els o les caps de Secció de Centres de les direccions territorials de Cultura i Educació de les respectives províncies.  
- El cap de Secció de Planificació d'EPA i Ensenyaments de Règim Especial de la Direcció General de Centres Docents.  
- El cap de la Secció de Règim de Subvencions de la Direcció General de Centres Docents. Aquest hi exercirà, a més, les funcions de secretari de la comissió.  
En cas de vacant, absència, malaltia o qualsevol altra causa legal, el règim de suplències serà el següent:  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.  
- El secretari de la comissió serà substituït per un altre funcionari o funcionària de la Direcció General de Centres Docents.  
2. En allò no previst en l'anterior punt, la Comissió ajustarà el seu funcionament a allò establit en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els apartats i criteris següents:  
3.1. Per a l'apartat de despeses de personal docent contractat que imparteix el currículum reglat de l'EPA i/o els programes formatius que preparen per a l'accés a altres trams del sistema educatiu:  
a) S'assignarà a tots els expedients admesos en aquest apartat un mòdul mínim de 100.000 PTA.  
b) A continuació, el percentatge de la dotació pressupostària resultant d'aquesta convocatòria que s'assigne a aquest apartat per part de la comissió avaluadora es repartirà en funció dels següents criteris:  
- Valoració de l'organització i funcionament del centre o programa d'EPA, efectuada per la Inspecció educativa (fins 1 punt).  
- Nombre de grups de persones ateses pel centre o programa d'EPA. Es considerarà un grup conformement a la següent distribució:  
Alfabetització 10 alumnes o fracció  
Neolectors 15 alumnes o fracció  
Educació de Base 25 alumnes o fracció  
Graduat 30 alumnes o fracció  
Altres trams del sistema educatiu 30 alumnes o fracció  
- Nombre d'habitants de la localitat, segons les dades del padró municipal de 1996, i aplicació dels coeficients de ponderació següents:  
Fins a 2.000 habitants 3  
De 2.001 a 5.000 habitants 2  
De 5.001 a 10.000 habitants 1,5  
De 10.001 a 20.000 habitants 1,25  
De 20.001 a 30.000 habitants 0,75  
Més de 30.000 habitants 0,5  
En cas de mancomunitats, el nombre d'habitants s'obtindrà amb la mitjana aritmètica del nombre d'habitants dels municipis que respectivament les integren.  
- Tipus de relació contractual mantinguda amb el professorat per l'entitat local, directament o per mitjà d'organismes autònoms, empreses públiques o altres ens de dret públic dependents de la citada entitat, o per l'entitat sense intenció de guany sol·licitant, amb l'aplicació dels coeficients de ponderació següents:  
Funcionari/ària o laboral indefinit/da 1  
Laboral fix/a discontinu/a 0,75  
Laboral temporal 0,5  
Prestació de serveis 0,25  
- Nombre d'hores de contracte a la setmana del professorat dependent de la corporació local o entitat, i relació amb l'horari de presència al centre del professorat d'un centre públic d'EPA, de manera que s'obtinga el coeficient horari següent:  
Ch = Total hores del professorat contractat  
30 h.  
- Nombre de professorat contractat amb relació a la totalitat del professorat del centre.  
El càlcul de la puntuació que corresponga per aquest apartat a cada entitat participant es realitzarà aplicant la fórmula següent:  
G: Nombre de grups atesos.  
Cp: Coeficient de població.  
Cc: Coeficient contractació.  
Ch: Coeficient horari del professorat contractat.  
TP: Total professorat adscrit al centre (CON + DIP + Ch).  
CON: Professorat Conselleria de Cultura, Educació i Ciència  
DIP: Professorat Diputació.  
A,B: Si el centre, a més del professorat propi, té professorat de Conselleria o Diputació,  
A = 1 , B = 0  
Si el centre només té professorat propi,  
A = 0 , B = 1  
VINS: Valoració de la Inspecció educativa.  
3.2. Per a l'apartat de despeses del personal docent contractat per a la impartició dels cursos de coneixements orals i coneixements orals i escrits de valencià inclosos en el Programa de Promoció de Coneixements de Valencià en la Població Adulta:  
- Nombre de cursos organitzats per la corporació local, sempre que complisquen els requisits establits en la base 2a, apartat 4 d'aquesta ordre.  
- Import de les despeses destinades per la corporació local a la contractació del personal docent d'estos cursos.  
En aquest apartat, no es podrà rebre una subvenció per curs superior a 130.000 PTA.  
3.3. Per a l'apartat de despeses de personal contractat d'altres activitats culturals i formatives:  
a) S'assignarà a tots els expedients admesos en aquest apartat un mòdul mínim de 50.000 PTA.  
b) A continuació, el percentatge de la dotació pressupostària resultant d'aquesta convocatòria que s'assigne a aquest apartat per part de la comissió avaluadora es repartirà segons els següents criteris:  
- Valoració de l'organització i funcionament del centre o programa d'EPA, efectuada per la Inspecció educativa (fins 1 punt).  
- Nombre d'hores de contractació (laboral, de serveis o administrativa) del personal que desplega les esmentades activitats.  
- Nombre d'habitants de la localitat, segons les dades del padró municipal de 1996, amb l'aplicació dels coeficients de població assenyalats en l'apartat 3.1 d'aquesta base.  
El càlcul de la puntuació que corresponga per aquest apartat a cada entitat participant es realitzarà aplicant la fórmula següent:  
P = HC \* Cp \* (1 + VINS)  
HC: Total hores contractació.  
Cp: Coeficient de població.  
VINS: Valoració de la Inspecció educativa.  
3.4. Per a l'apartat de despeses d'adquisició de material educatiu i bibliogràfic o altres despeses corrents:  
a) S'assignarà a tots els expedients admesos en aquest apartat un mòdul mínim de 25.000 PTA.  
b) A continuació, el percentatge de la dotació pressupostària resultant d'aquesta convocatòria que s'assigne a aquest apartat per part de la comissió avaluadora es repartirà segons els següents criteris:  
- Valoració de l'organització i funcionament del centre o programa d'EPA, efectuada per la Inspecció educativa (fins 1 punt).  
- Pressupost destinat per la corporació local per atendre les esmentades despeses.  
- Nombre d'habitants de la localitat, segons les dades del padró municipal de 1996, amb l'aplicació dels coeficients de població assenyalats en l'apartat 3.1 d'aquesta base.  
El càlcul de la puntuació que corresponga per aquest apartat a cada corporació local participant es realitzarà aplicant la fórmula següent:  
 PRE  
P = Cp \* \_\_\_\_\_\_\_ \* (1 + VINS)  
 1.000.000  
Cp: Coeficient de població.  
PRE: Pressupost de la corporació per a estes despeses.  
VINS: Valoració de la Inspecció educativa.  
3.5. A l'efecte del que preveuen els apartats 3.1, 3.3 i 3.4 d'aquesta base, la comissió avaluadora no podrà proposar percentatges de distribució de la dotació pressupostària d'aquesta convocatòria per estos apartats que siguen superiors als següents:  
a) Currículum reglat i programes formatius per a l'accés a altres trams del sistema educatiu: 80%.  
b) Altres activitats culturals i formatives: 15%.  
c) Material educatiu i bibliogràfic i altres despeses corrents: 5%.  
4. Cap corporació local o entitat no podrà rebre per la totalitat d'apartats d'aquesta convocatòria, en concepte d'ajuda econòmica pel manteniment durant 1998 del programa d'EPA, una quantitat superior a 92.928.538 PTA. Tampoc podrà rebre una quantitat superior a la menor de les següents:  
a) L'ajuda sol·licitada per l'entitat.  
b) La diferència entre el total d'ingressos que haja previst liquidar l'entitat i el total de despeses que haja previst efectuar per al manteniment del programa d'EPA durant tot l'exercici.  
c) El 75% de les despeses totals previstes per l'entitat per al finançament del programa d'EPA per a l'exercici 1998.  
Quan l'assignació tècnica resultant de l'aplicació del barem siga superior als límits esmentats en l'apartat anterior, s'assignarà directament l'import del corresponent límit al sol·licitant en qui concórrega la circumstància descrita. La quantitat sobrera es distribuirà aplicant els criteris de valoració assenyalats en l'apartat 3.1.b) d'aquesta base entre els sol·licitants que encara no hagen arribat a aquells límits, i així successivament, fins que no reste cap quantitat per repartir.  
5. En cas que participara en aquesta convocatòria una entitat local d'àmbit provincial i resultara admesa per complir els requisits assenyalats en aquesta ordre, ateses les peculiars característiques d'un programa d'EPA d'aquesta índole, s'assignarà directament, sense l'aplicació del que disposen els apartats anteriors, la subvenció màxima prevista en l'anterior apartat d'aquesta base. Esta quantitat serà descomptada de la dotació pressupostària de la convocatòria, amb caràcter previ al procés d'assignació assenyalat en els apartats anteriors.  
Deu. Resolució  
1. Una vegada realitzada la proposta de la comissió sobre l'adjudicació de quantitats i l'exclusió d'aquelles institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, esta convocatòria.  
En tot cas, l'exclusió de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència esta base caldrà que siga dictada en el termini màxim de sis mesos comptadors des de dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Esta resolució serà publicada en el Diari Oficial de la Generalitat Valenciana, i, en aquesta, s'especificaran entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors des de la publicació de la resolució.  
Onze. Règim de pagament de la subvenció  
Les subvencions a què fa referència esta ordre se satisfaran de la manera següent, atenent la titularitat del centre o programa d'EPA:  
A) Corporacions locals  
En virtut d'allò previst en l'article 47 bis del Text Refós de la Llei d'Hisenda Pública de la Generalitat Valenciana abans esmentat, les ajudes econòmiques d'aquesta convocatòria se satisfaran a les corporacions locals beneficiàries segons el règim següent:  
- Un 40% de la subvenció concedida, immediatament una vegada resolta la convocatòria.  
- El 60% restant, quan el beneficiari justifique la totalitat de la subvenció en els termes establits en la base següent.  
B) Entitats sense intenció de guany.  
Les ajudes econòmiques d'aquesta convocatòria se satisfaran a les entitats sense intenció de guany beneficiàries, quan estes justifiquen la totalitat de la subvenció en els termes establits en la base següent.  
Dotze. Justificació de la subvenció  
1. Per a la percepció de la subvenció, els beneficiaris hauran de justificar, davant la Direcció General de Centres Docents, les despeses i la destinació d'estes en la forma establida a continuació:  
A) Corporacions locals  
La justificació de la subvenció concedida es realitzarà mitjançant la presentació d'un certificat de la secretaria o intervenció de l'entitat local, en què conste una relació detallada i comprensiva de la totalitat dels ingressos, despeses i obligacions generats pel funcionament del programa d'EPA imputables a l'exercici 1998, així com el fet del dipòsit i de la custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura, Educació i Ciència.  
En esta certificació, es considerarà com a quantitat justificada la diferència entre les despeses efectivament realitzades i els ingressos liquidats per al funcionament del programa d'EPA fins el moment d'expedició de la certificació. A més, i en tot cas, segons allò establit per l'apartat 4.c) de la base 9a d'aquesta ordre, no es podrà reconèixer una subvenció superior al 75% de les despeses per al finançament del programa d'EPA corresponents a tot l'exercici 1998.  
B) Entitats sense intenció de guany  
La justificació de la subvenció concedida es realitzarà mitjançant l'aportació de la documentació següent:  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats per al finançament de les activitats d'EPA imputables a l'exercici 1998.  
- Documentació de caràcter econòmic que justifique, per un import igual o superior a la subvenció concedida, les despeses de personal docent contractat que impartisca el currículum reglat i altres activitats culturals i formatives, efectuades per a les activitats d'EPA durant l'exercici 1998.  
Tots els documents que s'hi aporten hauran de ser originals o fotocòpies compulsades.  
2. La justificació de la subvenció en els termes descrits en l'apartat 1 podrà ser presentada fins el 31 d'octubre de 1998.  
Tretze. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques o amb d'altres ingressos provinents d'ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos.  
2.1. Incompliment de l'obligació de justificació.  
2.2. Obtenció de la subvenció sense complir les condicions requerides.  
2.3. Incompliment de la finalitat per a la qual fou concedida la subvenció.  
2.4. Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat indegudament transferida o reduir totalment o parcial la subvenció aprovada, en qualsevol dels casos següents:  
3.1. Quan la certificació expedida per la secretaria de l'entitat local reflectisca que la diferència entre despeses efectivament realitzades i ingressos liquidats siga inferior a la subvenció concedida.   
3.2. Quan la documentació de caràcter econòmic aportada pel titular de l'entitat sense intenció de guany reflectisca despeses per import inferior a la subvenció concedida.   
3.3. Quan les certificacions expedides per la secretaria de l'entitat local o pel titular de l'entitat reflectisquen que la diferència entre les despeses totals i els ingressos totals corresponents a l'exercici complet és inferior a la subvenció concedida, encara que part de les dades econòmiques consignades en aquella documentació tinguen caràcter de previsió.  
3.4. Quan la subvenció concedida siga superior al 75% de les despeses totals, corresponents a l'exercici 1998 i consignades en la certificació.   
3.5. Quan l'entitat beneficiària no haja mantingut en funcionament el programa o les activitats d'EPA durant tot l'any 1998. En aquest cas es reduirà la subvenció concedida segons els mesos en què aquell o estes no han estat efectivament funcionant.  
3.6. Quan els documents aportats no reunisquen els requisits exigits en aquesta ordre, així com aquells altres a què obligue la normativa aplicable.  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrant respecte al cost de l'activitat desplegada.  
5. Així mateix, seran causes que comportaran la pèrdua del dret del beneficiari a rebre la subvenció les següents:  
- La no-presentació de la documentació assenyalada en la base dotze d'aquesta ordre en el termini establit.  
- En cas d'entitats sense intenció de guany, l'incompliment de l'article 47.7. del Text Refós de la Llei d'Hisenda Pública de la Generalitat Valenciana.  
Catorze. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria de Cultura, Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.


Còpia Permalink ELI